Document ID: 31999D0615

ΑΠΟΦΑΣΗ ΤΟΥ ΣΥΜΒΟΥΛΙΟΥ
της 13ης Σεπτεμβρίου 1999
που προσδιορίζει το 4-MTA ως νέο συνθετικό ναρκωτικό το οποίο πρέπει να υπόκειται σε μέτρα ελέγχου και σε ποινικές κυρώσεις
(1999/615/ΔΕΥ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την Ευρωπαϊκή Ένωση,
την κοινή δράση 97/396/ΔΕΥ, της 16ης Ιουνίου 1997, σχετικά με την ανταλλαγή πληροφοριών, την αξιολόγηση των κινδύνων και τον έλεγχο των νέων συνθετικών ναρκωτικών(1), και ιδίως το άρθρο 5, παράγραφος 1,
την πρωτοβουλία της Επιτροπής,
Εκτιμώντας τα εξής:
(1) Βάσει του άρθρου 4, παράγραφος 3 της κοινής δράσης 97/396/ΔΕΥ, το Ευρωπαϊκό Κέντρο Παρακολούθησης Ναρκωτικών και Τοξικομανίας (ΕΚΠΝΤ) εξεπόνησε έκθεση σχετικά με την αξιολόγηση των κινδύνων από το 4-MTA (Ρ-Μεθυλοθειοαμφεταμίνη ή 4-Μεθυλοθειοαμφεταμίνη)·
(2) το 4-MTA είναι παράγωγο αμφεταμίνης το οποίο, σε σύγκριση με το MDMA (3,4-Μεθυλενο-διοξυμεθαμφεταμίνη), φαίνεται να παρουσιάζει υψηλότερο κίνδυνο για οξείες επενέργειες, περιλαμβανομένων των ανεπιθύμητων ενεργειών και της υπερβολικής δόσης στην Ευρωπαϊκή Ένωση, συνδέθηκε με περιπτώσεις θανάτου και κάποια μη θανατηφόρα κρούσματα που απαίτησαν εισαγωγή σε νοσοκομείο·
(3) το 4-MTA έχει συνδεθεί με κινδύνους για τη δημόσια υγεία σε πλείονα κράτη μέλη· επί του παρόντος, η ουσία αυτή υπόκειται σε έλεγχο σε δύο κράτη μέλη·
(4) το 4-MTA είναι δυνάμει ψυχοτρόπος ουσία, που δεν έχει καταχωρηθεί επί του παρόντος στους καταλόγους της Σύμβασης των Ηνωμένων Εθνών του 1971 για τις ψυχοτρόπες ουσίες και αποτελεί εξίσου σοβαρή απειλή για τη δημόσια υγεία με τις ουσίες που απαριθμούνται στα παραρτήματα Ι ή ΙΙ της Σύμβασης αυτής και δεν έχει εμφανή θεραπευτική αξία·
(5) σε ορισμένα κράτη μέλη, διαπιστώθηκε ότι η διακίνηση του 4-MTA γινόταν παράλληλα, με άλλες παράνομες ουσίες·
(6) τα κράτη μέλη είναι σκόπιμο να υποβάλλουν το 4-MTA, στα μέτρα ελέγχου και τις ποινικές, κυρώσεις που προβλέπονται από την νομοθεσία τους, που συνάδει με τις υποχρεώσεις τους στο πλαίσιο της Σύμβασης των Ηνωμένων Εθνών του 1971 για τις ψυχοτρόπες ουσίες, όσον αφορά τις ουσίες που απαριθμούνται στα παραρτήματα Ι ή ΙΙ της Σύμβασης αυτής,
ΑΠΟΦΑΣΙΖΕΙ:
Άρθρο 1
Τα κράτη λαμβάνουν τα αναγκαία μέτρα, σύμφωνα με το εθνικό τους δίκαιο, προκειμένου να υποβάλλουν το 4-MTA (Ρ-Μεθυλοθειοαμφεταμίνη ή 4-Μεθυλοθειοαμφεταμίνη) στα μέτρα ελέγχου και τις ποινικές κυρώσεις, που προβλέπονται από τη νομοθεσία τους, που συνάδει με τις υποχρεώσεις τους στο πλαίσιο της Σύμβασης των Ηνωμένων Εθνών του 1971 για τις ψυχοτρόπες ουσίες, όσον αφορά τις ουσίες που απαριθμούνται στα παραρτήματα Ι ή ΙΙ αυτής της Σύμβασης.
Άρθρο 2
Τα κράτη μέλη διαθέτουν, σύμφωνα με το άρθρο 5, παράγραφος 1, τρίτο εδάφιο της κοινής δράσης 97/396/ΔΕΥ, προθεσμία τριών μηνών, από την ημερομηνία ενάρξεως ισχύος της παρούσας απόφασης, για να λάβουν τα μέτρα που αναφέρονται στο άρθρο 1 αυτής.
Άρθρο 3
Η παρούσα απόφαση δημοσιεύεται στην Επίσημη Εφημερίδα.
Παράγει αποτελέσματα από την επόμενη ημέρα της δημοσίευσής της.
Βρυξέλλες, 13 Σεπτεμβρίου 1999.

Labels: 0
1
15
11